**Vedtekter for Dyrebo Gårdsbarnehage A/S**

1) Dyrebo Gårdsbarnehage er en privat, ordinær barnehage for barn i alderen 0-6 år. Barnehagen drives i et hjemmekoselig hus, med et lite uthus og en bu på utsiden. Der er dyr som er aktivt med i barnas hverdag i barnehagen.

2) Eierforhold: Gårdsbarnehagen eies og drives av Elin Esperås igjennom et A/S. Barnehagen drives etter lov om barnehager.

3) Gårdsbarnehagens formål og retningslinjer: Gårdsbarnehagen drives etter barnehageloven og barnehagens formål er begrunnet i barnehageloven § 1. Her er et lite utdrag fra første ledd:

*«Barnehagen skal i samarbeid og forståelse med hjemmet ivareta barnas behov for omsorg og lek, fremme læring og danning som grunnlag for allsidig utvikling.»*

4) Opptak: Eieren foretar opptak i h.h.t. regler om «Lov om Barnehager». Barn som får plass, og bor i Vegårshei kommune, kan beholde den fram til skoleplass om ønskelig. Barn som bor utenfor kommunen må det søkes for hvert år, siden barn i kommunen kan gå foran dem. Hovedopptak i barnehagen er 1.mars. Søknadspapirer skal sendes elektronisk til Vegårshei kommune. Barn med nedsatt funksjonsevne og barn det er fattet vedtak om etter lov om barnevernstjenester etter § 13 har første prioritet. Siden dette er en gårdsbarnehage i to etasjer, vil barn med nedsatt funksjonsevne bli anbefalt plass i den kommunale barnehagen. Andre fortrinnsrett ved opptak er:

 1. Barn av ansatte og eiere

 2. Barn som går i barnehagen

 3. Søsken

 4. Barn med tilknytning til barnehagen (f.eks. hatt søsken tidligere)

5) Oppsigelse: Oppsigelsesfristen er 3 måneder. Det vil si at hvis plassen sies opp helt eller delvis midt i året, må det betales for oppsigelsesmåneden og de 3 neste månedene. Dersom noen har takket ja til plass, og sier den opp helt eller delvis før oppstart, gjelder oppsigelsen fra den måneden barnet har fått plass fra og 3 måneder, og må betales for det. Dersom oppsigelse gjør at fortsatt drift ikke er mulig, gjelder den samme oppsigelsestiden på 3 måneder fra eieren til foreldrene. Det samme er dersom barnehagen stenger/opphører.

6) Foreldrebetaling: Barnehagen følger hele tiden Stortingets årlige budsjettvedtak om makspris. Barnehagen følger også stortingets vedtak om søskenmoderasjon og andre reduksjonsbestemmelser. Mat og bleier kommer i tillegg. Pris på mat og bleier endrer seg etter inflasjon i samfunnet generelt. Oppdaterte priser ligger hele tiden på barnehagens hjemmeside.

7) Oppholdsareal: Rommene barna kan bruke er på ca. 130 m2. Ellers har barnehagen et inngjerdet område på utsiden på ca. 1000 m2. Barna har romslig plass.

8) Gårdsbarnehagens åpningstider: Den daglige åpningstiden er fra kl. 07:00 – 16­:30.

I romjulen er barnehagen stengt. I påskeuken er det åpent mandag, tirsdag og onsdag, (onsdag stenges det kl. 12:00), med forbehold om at det er minst 5 barn om dagen. Dersom det er færre som ønsker det, blir det stengt. Det er 5 planleggingsdager i året, og da er barnehagen stengt. Etter høytider/helligdager og fridager starter barnehagen igjen første virkedag, dersom ikke planleggingsdager blir lagt til disse dagene. Barnehagen har stengt 3 uker sammenhengende på sommeren pga. ferieavvikling. Dersom det er strømbrudd i barnehagen holdes barnehagen stengt, siden det da verken er vann eller strøm.

9) Samarbeidsutvalget: Samarbeidsutvalget i Dyrebo Gårdsbarnehage består av to representanter fra foreldrene og to ansatte. Hvis eieren sitter som representanter i SU, er det som representant av de ansatte. Her tas det opp viktige saker om nødvendig. Eieren har møterett, men ingen stemmerett, men kan være referent i møtet. Det er saker som er av viktighet for barnehagens virksomhet. SU har generelt to fastsatte møter i løpet av barnehageåret. Innkalling og referat følger før og etter møtet og skal undertegnes.

10) Foreldrerådet: Foreldrerådet består av alle foreldre/foresatte til alle barna i barnehagen, og skal fremme samarbeidet mellom hjem og barnehage. Det kan be om å bli forelagt viktige saker vedrørende foreldrenes forhold til barnehagen. Foreldre har rett til å uttale seg i slike saker før avgjørelse blir tatt. Ved avstemning i foreldrerådet gis en stemme for hvert barn. Foreldremøtet blir holdt blir holdt minst 2 ganger i året. Foreldrerepresentant/-er velges ofte på første foreldremøte. Den som har vervet sitter i 2 år av gangen, mens en byttes ut av gangen.

11) Tilsetning av personalet: Styrer tilsetter personalet. Styrer er førskolelærer, og jobber både med kontor og avdeling. Eieren fastsetter instruks for personalet. Personalet skal samarbeide i samsvar med formålet som er satt av virksomheten. Det faste personalet ansettes på 6 måneders prøvetid.

12) Taushetsplikt: Taushetsplikten gjelder etter § 21 i Barnevernsloven.

13) Opplysningsplikt: Barnehagepersonalet har opplysningsplikt ette § 22 og § 23 i Barnehageloven.

14) Internkontroll: Eieren av barnehagen er ansvarlig for internkontroll. Dvs. eieren utarbeider egne sjekklister for kontroll av brannslukningsapparater og røykvarslere, og at leker og annet utstyr til enhver tid holder den standard det kreves.

15) Helsetilsyn: Barnehagen er under tilsyn av distriktets helsesøster. Før et barn begynner i barnehagen, skal det legges fram erklæring om barnets helse. Dersom barnet har møtt til de ordinære undersøkelsene på helsestasjonen, kan en slik erklæring gis av barnets foresatte.

16) Politiattest: Barnehagenes ansatte må legge frem en tilfredsstillende politiattest.

17) Førstehjelp og livredning: Det utføres i utgangspunktet førstehjelpskurs annethvert år for de ansatte, og annethvert år med livredningskurs for de ansatte.

18) Årsplan: Barnehagen har en årsplan, som gir en oversikt over aktivitetene i barnehagen, og den pedagogiske virksomheten gjennom året. Den utarbeides 1 år av gangen, fastsettes av samarbeidsutvalget, og deles ut til foreldrene og barnehagerådgiveren i kommunen.

19) Vedtektenes varighet: Vedtektene fastsettes av eieren, og legges frem for samarbeidsutvalget, og barnehagerådgiveren i kommunen. Vedtektene kan endres på av eieren om ønskelig, og revideres ved endring av lovverk, eierforhold og godkjenninger.

 Vegårshei 2022

 Elin Esperås (eier)